ועדת הבריאות, כנסת 24, פרוטוקול מספר 154, 2022-06-26 10:00

עידית סילמן: היום ה-26 ביוני 2022 למניינם, כ"ז בסיוון התשפ"ב.

עידית סילמן: אנחנו פותחים את הדיון על הצעת חוק ביטוח בריאות ממלכתי (תיקון – החזר דמי נסיעות עבור חולה סיעודי וחולה שנפטר), התשפ"א-2021 פ/621/24, של חברת הכנסת חוה אתי עטיה, בהכנה לקריאה ראשונה; והצעת החוק של חברי הכנסת אורית סטרוק ואבי דיכטר: חוק ביטוח בריאות ממלכתי (תיקון – החזר הוצאות עבור נסיעה באמבולנס), התשפ"א-2021, פ/1382/24.

עידית סילמן: דבר ראשון: אנחנו רוצים למזג את שתי הצעות החוק.

עידית סילמן: מי בעד?

עידית סילמן: מי נגד?

עידית סילמן: בעד – 1

עידית סילמן: נמנעים – 0

עידית סילמן: הצעות החוק מוזגו.

עידית סילמן: אנחנו מתקדמים כדי להעביר את זה כרגע, כדי שיהיה דיון רציפות.

עידית סילמן: היועצת המשפטית, בבקשה.

ענת מימון: טוב, אז למעשה, הנוסח של חברת הכנסת עטיה הוא טיפה יותר רחב: הוא כולל שני מצבים, ולכן אנחנו נתבסס על הנוסח הזה, שכולל גם את הצעת החוק של חברת הכנסת סטרוק.

ענת מימון: הוא כבר כלול בתוכו.

ענת מימון: אני אקריא ואני אסביר.

ענת מימון: אני מקריאה נוסח שהוא כבר מתוקן, שונה מהנוסח שעבר בקריאה הטרומית.

עידית סילמן: אנחנו רק נגיד שנעשתה פה עבודה מאחורי הקלעים, עם הסכמות בין המשרדים ובין כל הגורמים הרלוונטיים, כדי שנוכל להעביר את זה כמה שיותר מהר.

חוה אתי עטייה: אני רוצה רק משהו קטן.

חוה אתי עטייה: אני אתן לך בהמשך, אני אברך ואת הכל.

חוה אתי עטייה: ההצעה הזו זה הנוסח השלישי.

חוה אתי עטייה: היא עברה גלגולים מה-28 בנובמבר ועד היום – שלושה נוסחים.

עידית סילמן: בסדר גמור.

ענת מימון: אוקי.

ענת מימון: מקריאה: בסעיף (5) אני טיפה משנה את הנוסח.

ענת מימון: אנחנו עושים גם תיקון בחלק של שירותים בהשתתפות כספית עצמית של המבוטח.

ענת מימון: מקריאה: למעשה, יש לנו פה שני מצבים: מצב אחד זה מבוטח שמוסע לבית החולים, ובדרך לבית החולים הוא נפטר, שלא נדע.

ענת מימון: במקרה הזה הוא מקבל החזר מלא על הנסיעה.

חוה אתי עטייה: וגם מעבר מבית החולים לבית החולים, וגם, מה לגבי המוסדות?

חוה אתי עטייה: אם הוא נפטר - - -

ענת מימון: אה, במעבר בין מוסדות, אם הוא נפטר אז גם.

חוה אתי עטייה: לא, לא – בחלק השני: נניח מוסד מפנה אותו - - -

ענת מימון: בחלק השני, אז שנייה.

ענת מימון: אני עוד דקה אגיד אותו.

חוה אתי עטייה: אה, אנחנו עדיין לא בחלק השני?

ענת מימון: לא, דקה.

ענת מימון: זה המצב הראשון, ותיקנו את זה גם בחלק א' של התוספת השנייה וגם בחלק ב'.

ענת מימון: חלק א' אלה הזכאויות וחלק ב' זו ההשתתפות.

ענת מימון: המצב השני, שזה המצב שחברת הכנסת דיברה עכשיו, אנחנו באמת מדברים על מספר תנאים: הוא צריך להיות מעל גיל 80, הוא צריך להיות זכאי לגמלה לפי 224(א)(6) לחוק הביטוח הלאומי, שזה רמה 6, ולגמלת הבטחת הכנסה; והוא מוסע לבית החולים בניידת טיפול נמרץ.

קריאה: זה ו-? והבטחת הכנסה?

ענת מימון: כן, אלה תנאים מצטברים.

ענת מימון: גם וגם.

חוה אתי עטייה: אבל רק ברמת סיעוד 6.

ענת מימון: נכון.

ענת מימון: סעיף 224(א)(6) זו רמת סיעוד 6.

ענת מימון: אז הוא מקבל החזר – גם, רק של 50 אחוז מההוצאה ולא החזר מלא.

חוה אתי עטייה: לגמרי.

חוה אתי עטייה: נכון מאוד.

חוה אתי עטייה: זה ההסכם.

ענת מימון: ואת שואלת אם במצב שאותו מבוטח לא מוסע לבית חולים אלא מועבר בין מוסדות?

חוה אתי עטייה: לא.

חוה אתי עטייה: אלה שנפטרים – אם הוא עבר מבית חולים לבית חולים, הוא גם זכאי לקבל החזר מלא, אם הוא נפטר.

חוה אתי עטייה: אני דיברתי על החלק השני: אם אדם שוהה במוסד, והנהלת המוסד הזמינה לו אמבולנס לקבל איזה טיפול, והוא לא אושפז.

חוה אתי עטייה: אז מי ש- - -

ענת מימון: מי שעומד בתנאים יהיה זכאי.

חוה אתי עטייה: כן.

חוה אתי עטייה: אז זה בסדר?

חוה אתי עטייה: גם במוסד.

חוה אתי עטייה: אחד ששוהה במוסד.

ענת מימון: כן, כן.

אורית סטרוק: גם במקרה שהוא לא אושפז בכלל והוא חזר למוסד.

ענת מימון: כן.

ענת מימון: בואו נשמע את משרד הבריאות והאוצר.

עידית סילמן: כן, בבקשה.

דינה צ'רנו: מה השאלה שמופנית אלינו?

עידית סילמן: מה העמדה שלכם?

אורית סטרוק: רק תביעו את עמדתכם.

אורית סטרוק: תגידו אם אתם תומכים, אם אתם מסכימים.

דינה צ'רנו: אני מהאגף לפיקוח על קופות חולים ושב"ן.

דינה צ'רנו: הצעת החוק חשובה.

דינה צ'רנו: אנחנו שמחים שהוצעה.

דינה צ'רנו: יש פה הסכמות עם האוצר, אני רוצה גם לשמוע את העמדה של האוצר, כמובן, שעוד מעט ידברו, שהעניין נכנס לבסיס הסל.

דינה צ'רנו: כל עוד זה מגובה תקציבית, אנחנו כמובן בעד להפחית כמה שניתן את הנטל, במיוחד מאוכלוסיות שהן אוכלוסיות קשות, שלא פשוט להן כלכלית.

דינה צ'רנו: יישר כוח.

דינה צ'רנו: עוד משהו אחד נוסף, לעניין הניסוח עצמו: מבחינתנו, הכוונה פה לתעריף מד"א.

דינה צ'רנו: כלומר, עד לתעריף מד"א.

דינה צ'רנו: אם המבוטח מתפנה באמבולנס זול יותר, הוא לא מחויב לשלם דווקא תעריפים יקרים, אלא הכוונה עד לתעריף מד"א.

ענת מימון: אני מסכימה.

ענת מימון: אנחנו פשוט נצמדנו לנוסח כמו שהוא כרגע גם בתוספת, ששם כתוב אמבולנס של מד"א, והכוונה היא באמת - - -

חוה אתי עטייה: זהו, אז אני לא מבינה.

ענת מימון: לכן אנחנו לא רוצים לשנות.

דינה צ'רנו: יש גם סעיפים אחרים – הסעיפים הראשונים, שמתייחסים לפינוי באמבולנס - - -

חוה אתי עטייה: לא של מד"א?

דינה צ'רנו: כן.

ענת מימון: שאז מה?

דינה צ'רנו: שאז הכוונה היא שזה יכול להיות כל אמבולנס – נניח, הקופה מגיעה להסדר עם חברת אמבולנסים – כל עוד זה עד תעריפון מד"א.

דינה צ'רנו: כלומר, לא יכול להיווצר מצב שהוא לוקח אמבולנס פרטי, משלם עליו 1,000 שקלים ובמד"א הוא יכול היה לשלם 500.

דינה צ'רנו: אפילו שהוא משלם 50 אחוז, וההחזר הוא רק 50 אחוז.

דינה צ'רנו: אלא להפך – אנחנו לא רוצים למנוע ממנו את האפשרות לקחת אמבולנס אחר, שההצעה שלו תהיה זולה יותר.

דינה צ'רנו: הוא עדיין יקבל 50 אחוז מההוצאה, לא 50 אחוז מתעריף מד"א.

דינה צ'רנו: זה חייב להיות ברור.

חוה אתי עטייה: רגע, אם הוא לוקח - - -

אפי פלדמן: למה רשום באמבולנס של מד"א, אם ככה?

אפי פלדמן: למה נוסח הצעת החוק כותב באמבולנס של מד"א?

אפי פלדמן: אני מאיחוד האמבולנסים בישראל, מייצג את החברות הפרטיות.

אפי פלדמן: הנוסח שמופיע פה – אמנם, אני לא יודע עד כמה יש בו כדי לגרוע - - -

עידית סילמן: אז בואו נכתוב עד התעריף, וכל אמבולנס.

אפי פלדמן: אבל אם כתוב של מד"א, אבל למה כתוב באמבולנס של מד"א?

עידית סילמן: שנייה, הבנו.

ענת מימון: אז אני אענה שנייה.

ענת מימון: גם היום מתקבל החזר באמבולנס לא של מד"א, לפי התעריף, כמו שהוסבר פה, עד התעריף של מד"א.

ענת מימון: הנוסח היום אומר: מבוטח המוסע לבית חולים באמבולנס של מד"א, יקבל החזר מלא של ההוצאה תמורת קבלה במקרה של אשפוז.

ענת מימון: משיחה עם משרד הבריאות, מסתבר שמנוסח אמבולנס של מד"א בדיוק מהעניין הזה, שזה מגדר אותנו לאותו תעריף של מד"א, ולכן אנחנו, בנוסח של הצעת החוק, נצמדנו לאותו נוסח מתוך הנחה שהיישום יהיה אותו יישום.

ענת מימון: אנחנו לא רוצים לשנות פה, כדי לא לגרוע ממה שכתוב היום כבר בתוספת לגבי מי שמוסע באמבולנס של מד"א ומאושפז.

ענת מימון: משרד הבריאות, נועה, מבחינת נוסח אתם מסכימים?

נועה שר: אני מהלשכה המשפטית של משרד הבריאות.

נועה שר: אנחנו מסכימים, כן.

נועה שר: אנחנו רוצים שההסדר יהיה קוהרנטי, שהוא יהיה תואם למה שכבר קיים.

נועה שר: אנחנו רוצים שהנוסח יהיה תואם למה שקיים כבר היום, ושיהיה פה הסדר קוהרנטי: אם היום גם מקבלים, אז ימשיכו לקבל.

נועה שר: אנחנו לא רוצים ליצור כאן מצב של חוסר קוהרנטיות, שיכול גם לגרוע ממה שכבר קיים, כמו שהיועצת המשפטית של הוועדה הסבירה.

ענת מימון: אבל אני כן מוכנה להעיר שאנחנו נמצאים כרגע לקראת קריאה ראשונה, ולקראת שנייה-שלישית אנחנו נעשה שוב בדיקה מול הקופות והגורמים המקצועיים, לראות באמת שהנוסח הוא הנכון.

ענת מימון: אני שוב אומרת את זה פה לפרוטוקול: הכוונה היא כמו שזה חל היום לגבי אמבולנס רגיל ואמבולנס של מד"א – זה יחול גם לגבי הנושאים שהוספנו כרגע.

ענת מימון: זו הכוונה.

אפי פלדמן: אנחנו עובדים כבר הרבה מאוד זמן, גם מול משרד הבריאות וגם פה, כמה שאפשר, כדי לשנות שני דברים מהותיים פה: א' – כשכתבו את החוק הזה, היה רק מד"א במדינת ישראל.

אפי פלדמן: השתנו הרבה מאוד דברים מאז, ורוב האנשים המבוגרים במדינת ישראל לא נוסעים עם מד"א.

אפי פלדמן: משרד הבריאות שנמצא פה יודע גם להגיד את זה.

אפי פלדמן: לכתוב עוד פעם באמבולנס של מד"א – נכון שזה מתחבר למה שהיה קודם, אבל גם הקודם צריך להשתנות.

עידית סילמן: שנייה.

עידית סילמן: אנחנו צריכים לתקן את התוספת במקור כדי לשנות פה, אבל את זה נוכל לעשות רק לשנייה-שלישית.

עידית סילמן: כרגע אנחנו לא יכולים לעשות את זה.

עידית סילמן: אנחנו צריכים לבדוק.

ענת מימון: נבדוק את זה מול גורמי המשרד.

קריאה: רגע, אבל יש לי שאלה.

קריאה: נניח במד"א - - -

עידית סילמן: כי אנחנו צריכים לתקן את התיקון הראשי כדי שממנו נגזר התיקון השני.

אפי פלדמן: אבל אם מעבירים את זה היום ככה, אז - - -

עידית סילמן: לא, אבל, אפשר גם לא להעביר את זה בקריאה ראשונה ולהישאר בלי התוספת הזאת לאזרחי מדינת ישראל, ואת זה אנחנו לא רוצים.

אפי פלדמן: התוספת חשובה.

אפי פלדמן: הנוסח שלה גרוע.

עידית סילמן: נכון, אבל את הנוסח – שוב, אני אומרת פעם אחת ולא חוזרת על זה שוב: כדי לתקן את הנוסח בחוק המוצע אנחנו צריכים לתקן את הנוסח המקורי.

עידית סילמן: את זה אנחנו לא נוכל לעשות היום.

עידית סילמן: נוכל לעשות את זה לקראת ההכנה לקריאה שנייה ושלישית.

אורית סטרוק: עידית, עדיף להגיד שנעשה את זה לקראת ההכנה.

אורית סטרוק: במקום נוכל – נעשה.

עידית סילמן: כן, כן.

עידית סילמן: יכול להיות שזה גם ייקח זמן, ואנחנו נספיק גם להעביר את זה בשנייה-שלישית.

עידית סילמן: אי אפשר לדעת.

חוה אתי עטייה: יש לי שאלה: במד"א נניח, העלות לאמבולנס - - -

עידית סילמן: אבל זה לא משנה, כי זה כולל אתכם בין כה.

עידית סילמן: אלא אם כן אתם לוקחים מחיר שהוא מעבר למד"א, ואז התעריף הוא לא.

אפי פלדמן: ברוב המקרים המחירים שלנו הם הרבה יותר זולים משל מד"א.

עידית סילמן: אז לכן אנחנו אומרים: בין כה זה האירוע הזה.

עידית סילמן: אפשר אולי להוסיף לתעריף מד"א אבל בנוגע לכלל האמבולנסים?

ענת מימון: יש לנו דברי הסבר לקריאה ראשונה.

ענת מימון: אנחנו נפרט את זה בדברי ההסבר.

עידית סילמן: בדברי ההסבר זה יהיה.

אפי פלדמן: דבר נוסף שמופיע פה: כתוב פה אל מול קבלה.

אפי פלדמן: היום, מול מד"א למשל, ואני חושב שאם כבר מתקנים משהו כל כך חשוב – הרי בן אדם בן 80, או בן אדם שנפטר, מי אתם מצפים שילך לשלם ולהחזיר?

אפי פלדמן: יש היום כבר הסדר שאם מגיע החזר מקופת החולים, קופת החולים יודעת להתחשבן היום ישירות, למשל עם מד"א.

אפי פלדמן: אז עדיף שזה יהיה רשום, ככל שזה אפשרי, שהעדיפות תהיה להתחשבנות ישירה, כדי לחסוך או מיורשים אבלים טריים שעכשיו צריכים להתחיל להתעסק גם עם הבירוקרטיה הזאת.

אפי פלדמן: אם כבר יש לחלק מהאמבולנסים הסדר ישיר, ויש פה תיקון חקיקה, זו הזדמנות מאוד-מאוד גדולה להכניס את זה – שקופות החולים ישלמו את זה ישירות, או למד"א או לחברות האמבולנסים, כדי לחסוך, או מהמשפחה, או מבן אדם בגיל 80 פלוס.

אפי פלדמן: כשאנחנו באים לחסוך לו עלות – לחסוך לו גם את כאב הראש הזה.

דינה צ'רנו: אני אענה ברשותכם.

דינה צ'רנו: בקצר – לא.

דינה צ'רנו: בארוך יותר – צריך גם נציגים של הקופות, גם צריך להבין, גם צריך לבנות פה איזושהי מערכת מאוד לא פשוטה.

דינה צ'רנו: כאן כרגע זה לא.

דינה צ'רנו: לא אפשרי, הכוונה.

אורית סטרוק: בשלב הזה.

דינה צ'רנו: בשלב הזה.

אורית סטרוק: בואו נעשה את זה לקראת השנייה-שלישית.

קריאה: אולי נבקש כבר שיבדקו את זה במשרד.

קריאה: כאילו, אם זה יהיה אפשרי לתקן את זה.

אורית סטרוק: בואו תכינו את עצמכם.

עידית סילמן: תכינו את זה.

דינה צ'רנו: תראו, אין פה נציגי קופות.

דינה צ'רנו: צריך עמדה של הקופות.

דינה צ'רנו: זה לבנות מערכת - - -

חוה אתי עטייה: לא, דיברנו.

חוה אתי עטייה: הייתה ישיבה מקדימה.

עידית סילמן: הם הוזמנו.

דינה צ'רנו: סליחה, אני פשוט לא הייתי בכל הישיבות לפני כן.

חוה אתי עטייה: ואני גם מכירה טוב את הנושא, על בוריו.

חוה אתי עטייה: לא לעשות את זה כל כך קשה ומסובך.

חוה אתי עטייה: חצי שנה - - -

דינה צ'רנו: המטרה היא חלילה לא להקשות.

דינה צ'רנו: חלילה.

דינה צ'רנו: המטרה היא לא להקשות.

דינה צ'רנו: אנחנו רוצים כמה שיותר להקל.

חוה אתי עטייה: מדובר באוכלוסייה קשה, היא חלשה ומעוטת יכולת.

חוה אתי עטייה: לא צריך להכביד ולעשות דברים קשים.

חוה אתי עטייה: מדובר ב-11,200 קשישים סיעודיים.

דינה צ'רנו: זה נכון.

דינה צ'רנו: היום, כרגע, ההסדר נמצא - - -

חוה אתי עטייה: לגבי החולים הנפטרים – לא מדובר בהרבה אנשים.

דינה צ'רנו: כרגע ההסדר - - -

עידית סילמן: יכול להיות שבגלל שהכנסנו את זה ברגע האחרון, הקופות לא שמו לב שזה על השולחן, ולכן הן גם לא הגיעו לכאן.

עידית סילמן: אנחנו מודעים לכך.

דינה צ'רנו: אני לא רואה התייחסות - - -

עידית סילמן: אני רק אומרת שלקראת שנייה-שלישית - - -

אפי פלדמן: אנחנו בכל אופן, באיגוד האמבולנסים הפרטיים, מתכוונים לעתור לבית המשפט בזמן הקרוב על הנושא הזה של חוק בריאות ממלכתי ועל חוזר המנכ"ל, לגבי הנושא של ההתחשבנות הישירה ומה שקורה כרגע במסגרת הניסוח והאפליה שקיימת.

אפי פלדמן: פנינו הרבה מאוד למשרד הבריאות – אמנם לא לאגף של זה, אבל כן בהתכתבות נכנס גם הנושא של הבקרה והפיקוח על קופות החולים.

אפי פלדמן: זה קשה.

אפי פלדמן: זה משהו שדורש מאמץ, אבל זה מה שנדרש לטובת החולים במדינת ישראל, שמקבלים כל כך הרבה ניירת כשהם משתחררים מבית החולים.

אפי פלדמן: ההתחייבות שהם מקבלים על האמבולנס היא תמיד הדף הזניח הזה.

אפי פלדמן: אם במד"א הצליחו, אחרי הרבה מאוד מאמץ ורצון של קופות החולים ומשרד הבריאות, להסדיר את הנושא הזה – הגיע הזמן להסדיר את זה לטובת כולם.

אפי פלדמן: אני מדגיש עוד פעם: רוב החולים המבוגרים, במיוחד במוסדות, מועברים לא על ידי מד"א.

אפי פלדמן: לכתוב על ידי מד"א, כאשר מכוונים לאוכלוסייה שברובה לא מתפנה על ידי מד"א, כי ההסכמים של קופות החולים הם ברובם עם החברת הפרטיות, והמוסדות הרפואיים כמו בתי האבות - - -

עידית סילמן: רגע, יש לי שאלה.

עידית סילמן: עוד הפעם: העניין הוא בסמנטיקה של מה שכתוב?

עידית סילמן: כי הסברנו שבדברי ההסבר יהיה כתוב שזה תעריף מד"א, וזה כולל את כולם.

עידית סילמן: אז עכשיו, מה האירוע?

אפי פלדמן: קופות החולים מפרשנות את הכיתוב בחוק, ואחרי זה גם בחוזרים של משרד הבריאות, כשהן טוענות שהן נצמדות למקור, כאופציה, והן עושות את זה רק עם מד"א.

אפי פלדמן: פנינו, אני יכול להעביר לוועדה את כל החומר – יש לנו חמש שנים של התכתבויות מול כל קופות החולים.

עידית סילמן: שנייה, אפי.

עידית סילמן: הבנו.

ענת מימון: אפשר לשנות את זה בחוק.

ענת מימון: ברור שיש לוועדה את הסמכות לשנות גם את התוספת כמו שהיא מנוסחת היום.

ענת מימון: אנחנו עושים פה צעד טיפה יותר רחב, ומשרד הבריאות, כמו שהוא אמר, מוכן לבחון את זה – פשוט לא לעכשיו.

ענת מימון: כדי לא לעכב את ההצעה לקריאה ראשונה כרגע, אנחנו נכתוב את זה בדברי ההסבר, ולפני קריאה שנייה-שלישית נקבל את התשובה המסודרת של משרד הבריאות.

ענת מימון: יכול להיות שכבר באמת נתקן את כל פרט 28 שמדבר על דמי נסיעה, ופרט 3.

עידית סילמן: אבל למה אנחנו לא יכולים להוסיף לזה?

ענת מימון: אה, אוקי.

ענת מימון: אז אני אענה: לגבי להוסיף רק לפרטים שהוספנו כרגע – זה ייצור חוסר קוהרנטיות בין מה שכתוב בחוק לבין מה שכתוב בהצעה.

ענת מימון: אז יכול להיות שזה דווקא יגרע, כי יבואו אנשים ויגידו – פה המחוקק כתב אמבולנס רגיל.

ענת מימון: בתוספת שקיימת היום כתוב אמבולנס של מד"א, ולכן, באופן דווקני, רק אמבולנס של מד"א יקבל.

אפי פלדמן: אלא אם כן רושמים בהסבר, שכיוון שכשרשמו את הנוסח המקורי היה רק מד"א - - -

עידית סילמן: כבר אמרו לך שבהסבר ירשמו.

עידית סילמן: בדברי ההסבר ירשמו.

עידית סילמן: אבל אומרים לך שבחוק, אם נתקן, זה יהיה אפילו לרעתכם.

חוה אתי עטייה: רגע, אבל אני רוצה להגיד משהו.

אורית סטרוק: זה יהיה לרעתכם בסעיפים האחרים.

אורית סטרוק: בסעיפים האחרים שאנחנו לא מתקנים.

אפי פלדמן: אני מבין.

חוה אתי עטייה: יש לי שאלה: מד"א גובה 956 שקל בהלוך, והחברות הפרטיות גובות 350 שקל.

חוה אתי עטייה: אז מה, אז אנחנטו רוצים סבסוד ממד"א.

חוה אתי עטייה: אם הוא לוקח את מד"א – אחד שנניח סובל מאי ספיקת חמצן בדם, והוא צריך דחוף חמצן:

חוה אתי עטייה: אני אחכה עד שאני אמצא, אתייבש לכמה שעות למצוא איזה אמבולנס ב-350 שקלים?

חוה אתי עטייה: ברור שאני אקח את - - -

אפי פלדמן: אז אמרו פה – עד לתעריף מד"א.

עידית סילמן: אפי, אני אסביר, בסדר?

עידית סילמן: בפעם המאה – בוא תנסה רגע להיות איתי.

עידית סילמן: בוא תגיד מהי עמדתך, ולפי זה בוא נתכוונן.

עידית סילמן: עכשיו יש לכם כאן:

עידית סילמן: מבוטח המוסע לבית חולים בניידת טיפול נמרץ של מד"א או באמבולנס של מד"א, ובדברי ההסבר יהיה כתוב שזה כולם.

עידית סילמן: אם נשנה ל-ודומיו, שזה פרטיים וכדומה, ובדברי ההסבר פה לא כתוב – כי את זה אני לא יכולה לתקן עכשיו, את ה-ודומיו, מה שיקרה - - -

חוה אתי עטייה: מתי תוכלי לתקן?

חוה אתי עטייה: רק בקריאה שנייה-שלישית?

עידית סילמן: רגע, שנייה, אני מסבירה.

עידית סילמן: מה שיקרה – שכאן, דמי נסיעה בתקנה הראשית – זה יבטל אתכם.

עידית סילמן: כי אז יגידו – כאן הוספתם ודומיו, שזה אומר שפה מותר אתכם, את הפרטיים.

ענת מימון: מכלל הן אתם שומעים לאו, בדיוק.

עידית סילמן: פה – אתם לא מוזכרים, ולכן בראשי אתם לא מתוקנים, ואז פה יהיה נפקא מינא שאתם לא בפנים.

עידית סילמן: לכן, לדעתי זה יגרע לכם.

עידית סילמן: אם תחליט שאתה רוצה – אנחנו מוכנים.

אפי פלדמן: לא, אני חושב – עוד הפעם: מה אני רוצה?

אפי פלדמן: אני רוצה שיהיה רשום פה עוד - - -

עידית סילמן: אז רגע.

אפי פלדמן: אם כבר מתקנים - - -

עידית סילמן: אבל הסברנו לך שאלה האופציות שעומדות כרגע על השולחן.

עידית סילמן: העוד סעיפים – כמובן אפשריים, לקראת הקריאה השנייה והשלישית.

עידית סילמן: אנחנו לא יכולים להוסיף אותם כרגע לפני הקריאה הראשונה, כי אין על זה הסכמות ואין על זה שיח עם הקופות, וככל הנראה הכנסת מתפזרת מחר.

עידית סילמן: זה לפי הלו"ז.

עידית סילמן: אז עכשיו תוכלו לקבל החלטה.

עידית סילמן: אם תחליט שאתם רוצים להמתין עם זה – לא יהיה, וגם לא יהיה את האופציה הזאת לשלם לאף אחד מהם.

עידית סילמן: יכול להיות שאנחנו נעשה שיקול ואולי נלך לפי מה שאתה אומר; או שאם תחליטו לקבל את זה עכשיו, להיות רשומים בדברי ההסבר, ולקראת שנייה-שלישית אנחנו נוכל לתקן את זה.

אפי פלדמן: השאלה מי יהיה פה בשנייה ושלישית.

חוה אתי עטייה: אבל בראשונה יהיה לה דין רציפות.

חוה אתי עטייה: ואני רוצה גם להגיד משהו - - -

אפי פלדמן: אני לא רוצה לעצור את זה, אבל - - -

עידית סילמן: לא, כי מה שיקרה – אם אנחנו כותבים כאן, מגבילים אליכם, אמבולנסים פרטיים, ובראשי אתם לא מוגבלים עדיין כי את הראשי אנחנו לא יכולים לשנות.

עידית סילמן: אז בראשי, נפקא מינא אתם לא בפנים.

אפי פלדמן: אלא אם כן מוסיפים סעיף שבכל מקום שרשום אמבולנס מד"א, זה גם אמבולנס פרטי.

עידית סילמן: אני לא יכולה להוסיף את זה בחקיקה פרטית בלי שאני משנה את זה בראשי.

עידית סילמן: אני לא יכולה להוסיף את מה שאתה רוצה בלי שאני משנה בראשי.

עידית סילמן: להוסיף את מה שאתה רוצה פה – לא יעזור לך לכלום, כי הוא לא ישנה את החקיקה הראשית.

חוה אתי עטייה: אנחנו נתקן בשנייה-שלישית.

אורית סטרוק: זה שיח שצריך לנהל לקראת השנייה והשלישית.

חוה אתי עטייה: בדיוק.

חוה אתי עטייה: וגם יש בעיה שיפזרו את הכנסת, ולא יודעים מה.

עידית סילמן: אי אפשר לעשות את זה כרגע.

עידית סילמן: אבל אפי, זה מה שקורה עד היום בכל העולם הזה, כל הזמן.

עידית סילמן: אז אתה רוצה, אם רוצים לשנות סדרי עולם על חשבון חקיקה פרטית שבאה להיטיב עם אנשים?

עידית סילמן: אני רק מסבירה.

עידית סילמן: אני מבינה אתכם.

עידית סילמן: אפשר לתקן את זה, ואני אומרת שאפשר לתקן את זה לקראת השנייה-שלישית, אבל אי אפשר בתוך המקום הקטן הזה לנסות לשנות את כל סדרי העולם של מערכת הבריאות, שנניח שלא עובדת כמו שצריך עד עכשיו.

עידית סילמן: אבל אני בהחלט מבינה, ולכן אנחנו עושים גם איזשהו תיקון למענכם, ונכתוב את זה בדברי ההסבר.

עידית סילמן: אז מה שאתם רוצים.

עידית סילמן: אבל אם אתם יוצאים לא מרוצים, אז זו בעיה, כי זה רק אומר שאתם לא מבינים את המשמעות ואת המהות.

אפי פלדמן: אני מבין שמצד אחד התיקון הוא חשוב.

עידית סילמן: התיקון הוא חשוב – לא עבור האמבולנסים הפרטיים; עבור הלקוח.

אפי פלדמן: עבור הלקוח, עבור אנשים, חד משמעית.

עידית סילמן: שאתה משרת בסוף.

אפי פלדמן: וזה הדבר האחרון שאני ארצה לעצור.

עידית סילמן: רגע, לא, הפוך: והתיקון הזה הוא גם לטובתך, כי הוא מכניס אותך בפנים, ובדברי ההסבר גם אתה נכנס בפנים.

עידית סילמן: אבל אם אתה רוצה לשנות סדרי עולם של מערכת הבריאות, שלא שונו שנים, כרגע פה, מתוך חקיקה פרטית בנוגע להחזרים של אנשים מבוגרים מסכנים, לדברים ראשיים גדולים שצריך לשנות – אני מבינה.

עידית סילמן: גם אנחנו מעוניינים לעשות את זה, אבל אי אפשר טכנית לעשות את זה כרגע.

עידית סילמן: לכן אני מסבירה.

אפי פלדמן: אני מבין.

אפי פלדמן: ברשותך, אני אצא להתייעץ דקה אחת עם הייעוץ המשפטי שלנו.

אפי פלדמן: אני לא חושב שזה תלוי רק בי, זה כמובן תלוי גם בכם.

עידית סילמן: אין שום בעיה, אתה יכול להתייעץ.

עידית סילמן: האופציה היחידה שיש לי להציע לך כרגע זה פשוט לגרוע אתכם מהכל, אם לא תרצה.

עידית סילמן: אם אתם לא רוצים לקבל את האופציה הזאת.

אפי פלדמן: אוקי.

עידית סילמן: אבל, כאילו, פשוט נראה לי חבל.

אפי פלדמן: אני מבין ושומע.

אפי פלדמן: גם על הנושא השני, של מול קבלה, צריך לחשוב, אולי כן צריך כבר עכשיו בתיקון הזה - - -

עידית סילמן: מה הבעיה עם מול קבלה?

אפי פלדמן: מה שקורה בשנים האחרונות, מ-2018 השתנו סדרי בראשית.

אפי פלדמן: משרד הבריאות, יחד עם מד"א וקופות החולים, ביצעו איזשהו תיקון, גם חשוב, ולא דרך הכנסת אלא באמצעות חוזר חטיבת הרפואה, שבעצם אומר שלקוח שזכאי להחזר מקופת החולים – לא יצטרך לעשות את הטרטור, ללכת לשלם ולקבל החזר מול הכסף, אלא קופת החולים תתחשבן ישירות מול מד"א.

אפי פלדמן: באותו חוזר רשום שהחוזר הזה חל על מד"א וקופות החולים, ויכול לשמש גם לאמבולנסים הפרטיים.

אפי פלדמן: מה שקורה, שכיוון שהחוזר הזה חייב את ההסדר הזה מול מד"א, ולא אל מול החברות הפרטיות, למרות שהוא רשום כאופציה – קופות החולים עושות את זה רק מול מד"א.

אפי פלדמן: העלינו את הנושא הזה כמה וכמה פעמים, גם בוועדה לפניות הציבור וגם בהתכתבויות רבות.

עידית סילמן: אוקי, רגע, שנייה.

עידית סילמן: זה אומר – אני לא יודעת באיזו ועדה העליתם את זה.

חוה אתי עטייה: זה תיקון בפני עצמו.

עידית סילמן: אנחנו כאן ועדת בריאות וזה תיקון בפני עצמו.

עידית סילמן: זה משהו שצריך לעשות אותו אל מול קופות החולים.

דינה צ'רנו: נכון.

עידית סילמן: אנחנו צריכים לכנס כאן את קופות החולים, או לפנות אליהן.

חוה אתי עטייה: זה עוד דיון.

חוה אתי עטייה: פשוט מתפזרת הכנסת.

עידית סילמן: ולבקש שכמו שהם פתחו החזרים למד"א בצורה פנימית – כי הרי זו התחשבנות פנימית שלהם; זה לא משהו שקובעים אותו בחוק.

עידית סילמן: מד"א מתחשבנים מול קופות החולים בהסדר הפנימי.

עידית סילמן: עכשיו, אני לא יודעת איך זה עובד מבחינת המחשבים של קופות החולים אל מול כל האמבולנסים הפרטיים: האם הם חותמים רק עם האיגוד, האם הם צריכים עם כל חברות האמבולנסים הפרטיים – איך זה עובד.

עידית סילמן: אני לא יודעת איך פנימית זה מועבר.

עידית סילמן: לכן, אנחנו נוכל לכנס שולחן עגול לנושא הזה ולנסות לסייע לכם – במידה שהכנסת לא מתפזרת.

עידית סילמן: אם הכנסת מתפזרת מחר, נוכל לכנס שולחן עגול, אבל לא במסגרת דיוני הוועדה, כי אז פשוט לא יהיו דיוני ועדה החל ממחר.

עידית סילמן: אז נוכל לנסות.

אפי פלדמן: אבל אני אומר – הנושא הזה נמצא חמש שנים בדיונים בינינו לבין הקופות - - -

עידית סילמן: אני מבינה, רק אפי, שנייה.

עידית סילמן: אני רק רוצה להסביר לך שכל מה שנמצא מאות בשנים בדיונים אל מול הזה וזה – זה בסדר גמור, ואני מבינה את זה, ואני מבינה שגם צריך לקדם את זה.

עידית סילמן: אבל כרגע, לדיון הנוכחי, שאנחנו מנסים לטובת חברות כנסת, שהביאו כאן חקיקה שמסייעת לאנשים מבוגרים – לשנות סדרי עולם, אנחנו לא נוכל לעשות את זה לפני הקריאה הראשונה.

עידית סילמן: אנחנו מנסים להעביר הטבה מסוימת, שיהיה לה דין רציפות לכנסת הבאה.

חוה אתי עטייה: זה מה שאנחנו רוצים.

עידית סילמן: זה הרעיון כרגע.

עידית סילמן: אני מבינה שעל גב זה יש עוד המון דברים שניתן וצריך לתקן לטובת האמבולנסים הפרטיים.

עידית סילמן: תעשו סדר, שבו, תרשמו את הדברים.

עידית סילמן: נעלה אותו, נעשה על זה דיון מקיף מסודר – לא בוועדה לפניות הציבור וזה; בוועדה שהיא מחוקקת, שיכולה לעזור לכם.

עידית סילמן: אם הייתם מביאים את הדיון שהבאתם לפניות הציבור לכאן, אז ככל הנראה כבר היינו מטפלים בנושאים האלה ועוד לפני החקיקה הזו.

עידית סילמן: אבל זה לא הגיע לכאן, ואנחנו לא מכירים בדיוק את התבחינים האלה שאתה מדבר עליהם לגבי קבלות ולגבי זה.

עידית סילמן: העלית את זה כאן.

עידית סילמן: אני מציעה לך לבוא ולהתקדם עם זה.

עידית סילמן: כרגע אנחנו רוצים לסייע לאנשים מבוגרים לקבל החזרים על פינוי באמבולנס.

עידית סילמן: בסדר?

אפי פלדמן: אוקי.

אפי פלדמן: ככל שאת דואגת שזה יהיה בדברי ההסבר - - -

עידית סילמן: שוב: הסבירה לך היועצת המשפטית שבדברי ההסבר נציין את זה.

עידית סילמן: יש דברים שתוקנו בעבר, וכתבו אותם ככה, שזה אמבולנס של מד"א וטיפול נמרץ של מד"א.

עידית סילמן: ככה זה כתוב בחקיקה ראשית, שממנה נגזרות כל החקיקות לגבי התיקונים.

עידית סילמן: בסדר?

עידית סילמן: אנחנו, את הראשית – לא יכולים לתקן היום.

עידית סילמן: גם נצטרך לתקן את זה לקראת שנייה ושלישית בצורה הרבה יותר רחבה ובדיון קצת יותר עמוק פה.

עידית סילמן: זה לא ככה.

עידית סילמן: אי אפשר לשנות את זה ככה, אין לנו אפשרות.

אפי פלדמן: אוקי.

עידית סילמן: בסדר?

עידית סילמן: זו עמדת ייעוץ משפטי, ועלינו כוועדה לקבל את עמדת הייעוץ המשפטי.

עידית סילמן: לכן אנחנו מציעים לכם את האופציה הזאת, וכרגע זה יהיה - -

אפי פלדמן: אם זה לא גורע – בסדר.

אפי פלדמן: ולקראת שנייה ושלישית אני מקווה שנקבל את זה - - -

עידית סילמן: עוד הפעם: תדאגו שאנשים מבוגרים שמזמינים דרככם אמבולנסים, יוכלו לקבל קבלה כדי שיפנו איתה.

אפי פלדמן: לא, קבלה הם מקבלים.

דינה צ'רנו: הם מקבלים, הם מקבלים קבלה.

עידית סילמן: רגע, אני מאמינה שגם היום אתם עובדים אל מול קבלות.

אפי פלדמן: נכון.

דינה צ'רנו: כן, נכון.

עידית סילמן: אז כרגע לא השתנה שום דבר, למעט העובדה שאנחנו נותנים את הזכאות הזו ומרחיבים אותה לאנשים מבוגרים, ככה, במצב סוציואקונומי בעייתי יותר.

עידית סילמן: אני מבינה שבלי קשר למציאות הזאת, לכם יש הרבה נושאים על השולחן שצריך לטפל בהם.

עידית סילמן: אחלה, אבל זה לא קשור לתיקון החקיקתי הספציפי הזה.

עידית סילמן: זאת אומרת – זה קשור, אבל לא נוכל לתקן אותו כרגע.

אפי פלדמן: אני פה כי ראיתי את הניסוח.

אפי פלדמן: את אומרת שזה ימשיך את אותו דבר - - -

עידית סילמן: הניסוח הזה נמצא בחקיקה הראשית של ספר דברי הימים, בתקנות ביטוח בריאות ממלכתי ותקנות בריאות העם.

עידית סילמן: מה לעשות?

עידית סילמן: לא אני החלטתי עליהן אז.

עידית סילמן: זה משהו שאני פועלת על פיו.

עידית סילמן: אתם רוצים לתקן חקיקה ראשית – אפשר לנסות.

עידית סילמן: עוד הפעם: צריך להגיש וצריך לשבת על זה.

אפי פלדמן: אוקי.

עידית סילמן: לא דקה לפני פיזור הכנסת.

עידית סילמן: זה לא יקרה.

עידית סילמן: בסדר?

עידית סילמן: גם ברמת מדיניות משרד, אני רק אומרת – לא יקרה שום דבר שלא קרה עד היום, ברמת מדיניות ענקית.

עידית סילמן: דקה לפני כן ישבנו כאן על חוק עוזרי רופא.

עידית סילמן: אין דברים של בזק, דקה לפני סגירת הכנסת.

עידית סילמן: לא קורה כרגע, בסדר?

עידית סילמן: זה כמו שככל הנראה חוק הנאשם לא יעבור, ואין לו תיקוף של ייעוץ משפטי.

עידית סילמן: כי לא מתקנים דברים בזקיים לפני שהכנסת מתפזרת.

עידית סילמן: ככה זה.

עידית סילמן: נניח.

עידית סילמן: כדוגמה.

ענת מימון: רק אנחנו צריכים לפרוטוקול ולדברי ההסבר את הערכת העלות התקציבית.

חוה אתי עטייה: אני גם רוצה להגיד משהו בנושא, בסדר?

תמר צ'ין: תמר מאגף תקציבים באוצר.

תמר צ'ין: אין לנו התנגדות להצעת החוק.

תמר צ'ין: היא מוערכת בכ-6 מיליון שקל.

תמר צ'ין: זה על בסיס נתוני הביטוח הלאומי, אז אני אשמח גם להתייחסות אנשי הביטוח הלאומי שנמצאים פה לנוסח.

תמר צ'ין: זהו.

ענת מימון: ואני רק אעיר הערה אחרונה, שגם תופיע בדברי ההסבר וגם נדון בה לשנייה-שלישית: אנחנו מניחים פה שבעצם הקופות יודעות מי זכאי לגמלה לפי 224(א)(6) ומי זכאי להבטחת הכנסה.

ענת מימון: אנחנו לא בדקנו את זה.

חוה אתי עטייה: קיבלנו את הנתונים מהביטוח הלאומי.

ענת מימון: זהו, ככל שצריך יהיה להסדיר העברת מידע, אנחנו נעשה את זה גם לשנייה-שלישית, ונוודא שבאמת יהיה המידע הזה.

ענת מימון: בדיוק.

ענת מימון: בסדר.

חוה אתי עטייה: רציתי לומר משהו, ברשותך, גברתי יושבת הראש.

חוה אתי עטייה: קודם כל, תודה רבה.

חוה אתי עטייה: זה לא מובן מאליו, בתקופה של כמעט פיזור הכנסת, שנענית לבקשתי ואת מקדמת בכל הכוח את הצעת החוק.

חוה אתי עטייה: תודה גם לענת, ליועצים המשפטיים.

חוה אתי עטייה: לענת מימון, לעו"ד נעה בן שבת, ולכל אלה שיושבים כאן.

חוה אתי עטייה: כולם שותפים לקידום הצעת החוק.

חוה אתי עטייה: רציתי גם לומר: אנחנו הרי מחוקקים מהחיים.

חוה אתי עטייה: אז אני למדתי את הנושא ויזמתי את הצעת החוק הזאת, כשהוריי, במשך שנתיים, שניהם הפכו לסיעודיים קשים ושניהם נפטרו.

חוה אתי עטייה: ראיתי כמה הם צורכים שירותי אמבולנס.

חוה אתי עטייה: ועד היום, אני מקבלת קבלות ממד"א על שירותי אמבולנס, וקבלות מחברות פרטיות.

חוה אתי עטייה: עד היום לא ביקשתי החזר מהקופה, מחוסר זמן, וכי למי יש זמן להתעסק מה זכאי ולא זכאי.

חוה אתי עטייה: ובאמת, אני פונה למשרד הבריאות: הגיע הזמן שתוציאו חוזר לכל המשפחות על מיצוי זכויות, ותרעננו את ההוראות – מי כן זכאי, מה כן זכאים.

חוה אתי עטייה: את זה אף אחד לא יודע.

חוה אתי עטייה: בנוסף לכך, גם כשביקרתי בבתים של ניחומי אבלים, נתנו לי שוברים.

עידית סילמן: נכון.

חוה אתי עטייה: וזה היה גם בלוד, במשפחת בן יפתח, והאמא של הנרצח בפיגוע נתנה לי קבלה, לנסות לעזור לה שיבטלו לה את החוב.

חוה אתי עטייה: והרבה-הרבה קשישים – הם לא אשמים, הם מקבלים טלפונים מהמעבדה שהחלבון מתחת למינימום, הסידן מתחת למינימום.

חוה אתי עטייה: הם גם צורכים מחולל חמצן ידני, שזו עלות גבוהה מאוד, לתרופות, למיסים.

חוה אתי עטייה: אני חושבת שיש פה עוול.

חוה אתי עטייה: אני אמרתי – קודם כל, נתחיל בצעד ראשון, בסדק ראשון.

חוה אתי עטייה: הסכמתי לקבל 50 אחוז, התפשרתי.

חוה אתי עטייה: ד"ר הדר, הסכמתי להתפשר על 50 אחוז, כי אמרתי – עומדת להתפזר הכנסת ועדיף לקחת 50 מאשר כלום.

חוה אתי עטייה: ואז, כל הכבוד, גם תמר ורן, על החמלה שגיליתם ועל קידום ההצעה.

חוה אתי עטייה: באמת, לא הייתם נגד הקשישים וראיתם את טובתם.

חוה אתי עטייה: יש לי שאלה: מה קורה אם אנחנו לא מצליחים להעביר את הצעת החוק בקריאה ראשונה בגלל התפזרות הכנסת?

חוה אתי עטייה: לא יודעת, אם אין הסכמות.

חוה אתי עטייה: אני רוצה שאולי לפרוטוקול, שכשזה מגיע, בעזרת השם, בכנסת הבאה – אנחנו לא צריכים לעבור את התהליך מחדש.

חוה אתי עטייה: לא צריך לעבור קריאה טרומית.

חוה אתי עטייה: זה לא הוגן, זה לא פייר.

חוה אתי עטייה: מנובמבר היו לנו מחלוקות.

עידית סילמן: לא, אי אפשר.

ענת מימון: לא, אם זה יגיע כממשלתית, זה ידלג על הטרומית.

אורית סטרוק: לא, עידית, מה, יש - - -

חוה אתי עטייה: אבל זה לא, זה מאוגוסט.

חוה אתי עטייה: זו לא אשמה שלנו.

חוה אתי עטייה: רצינו את ה-80 פלוס.

חוה אתי עטייה: אחר כך הגענו למרותקי מיטה, ואחר כך, לפני שבוע הם אמרו במשרד הבריאות שלמרותק מיטה אין הגדרה והייתה מחלוקת.

חוה אתי עטייה: אני חושבת שמן ההוגנות – אם, בעזרת השם, זה יעבור מחר, בשלישי, קריאה ראשונה – דיינו.

חוה אתי עטייה: אבל אם זה לא יעבור, אני חושבת שעם כינונה של הכנסת הבאה, בעזרת השם, או הממשלה הבאה – אנחנו לא נעביר את ההצעה הזאת טרומית.

חוה אתי עטייה: זה לא הוגן, כי את הכסף כבר יש.

חוה אתי עטייה: אתם צבעתם את הכסף למטרה הזאת.

חוה אתי עטייה: אז אני אשמח לקבל את ההתייחסות של אגף התקציבים.

עידית סילמן: אגף התקציבים באוצר, יש דרך?

תמר צ'ין: זו שאלה חקיקתית להבנתי.

תמר צ'ין: אני לא חושבת שלנו יש מה לעשות.

תמר צ'ין: זו שאלה ליועצת המשפטית של הוועדה, האם יש מנגנון ומה המנגנון.

חוה אתי עטייה: בסדר, אבל הכסף צבוע כבר.

ענת מימון: לא, פרוצדורלית ברור שאם זה לא עובר ראשונה - - -

חוה אתי עטייה: הכסף צבוע כבר.

חוה אתי עטייה: יש את זה.

ענת מימון: זה לא משנה.

ענת מימון: אם זה לא עובר ראשונה, אי אפשר לדלג על הטרומית.

אורית סטרוק: זה צריך לעבור ראשונה.

עידית סילמן: צריך לדאוג שזה פשוט עובר ראשונה מחר.

עידית סילמן: אין לנו ברירה.

חוה אתי עטייה: כן.

חוה אתי עטייה: את תוכלי - - -

עידית סילמן: אנחנו נעשה כל מה שאנחנו יכולים כדי לדרוש שזה יעבור ראשונה מחר.

חוה אתי עטייה: טוב.

אורית סטרוק: אני גם רוצה להגיד.

אורית סטרוק: אני באמת רוצה להודות – במחילה, הראשונה שאני רוצה להודות לה זו אתי.

עידית סילמן: נכון.

עידית סילמן: באמת לביאה בנושא הזה.

חוה אתי עטייה: תודה רבה.

אורית סטרוק: שעשתה פה עבודה נחושה ורצינית, ואתי, באמת, אני מכירה אותך – אין עלייך.

אורית סטרוק: ממש כל הכבוד.

חוה אתי עטייה: תודה רבה.

אורית סטרוק: זכות גדולה לי להיות שותפה שלך בהצעת החוק הזו.

אורית סטרוק: אני מודה מאוד גם לעידית, לצוות הוועדה.

חוה אתי עטייה: לולא הם, והצוות של הבריאות והאוצר וכולם, לא היה.

אורית סטרוק: באמת תודה רבה, וכמובן לכולכם על ההסכמות.

אורית סטרוק: לדעתי זו באמת בשורה גדולה, הצעת החוק הזו.

אורית סטרוק: כמה שהיא נראית קטנה – לאנשים שזה נוגע אליהם היא בשורה גדולה.

אורית סטרוק: אני רוצה להודות לעוד אדם שלא נמצא פה כעת בחדר, אבל שבזכותו אני הגשתי את הצעת החוק הזו, ואולי את מכירה אותו, עידית, ייתכן – פיני רבינוביץ', המקסים.

עידית סילמן: בטח.

חוה אתי עטייה: זה החלק העליון של ההצעה, הנפטרים.

אורית סטרוק: כן, החלק שעוסק בנפטרים.

אורית סטרוק: פיני רבינוביץ' הקים את העמותה שעוסקת בשכול אזרחי.

אורית סטרוק: אנחנו כל כך הרבה עסוקים במשפחות שכולות של פיגועים, במשפחות שכולות של אירועי ביטחון, שאנחנו שוכחים לפעמים, עד שזה נוגע בנו, בבשר שלנו – אנחנו שוכחים שיש שכול אזרחי, וכמה הוא כואב, וכמה הוא קשה, וכמה כל האירוע הזה של לטפל באנשים ברגעי החיים האחרונים שלהם, בימי וחודשי החיים האחרונים שלהם – כמה זה אירוע באמת מטלטל, מכביד, מחניק וגומר.

אורית סטרוק: ממש גומר.

אורית סטרוק: אם אפשר לבוא לקראת האנשים האלה במשהו – במשהו, שהמדינה תהיה איתם יותר – אני רואה בזה ממש מצווה גדולה.

אורית סטרוק: לכן אני חושבת שבאמת צריך לעשות מאמץ כדי שהחוק כן יעלה לקריאה ראשונה ויעבור.

חוה אתי עטייה: לעשות מאמץ שהחוק יעבור השבוע, בעזרת השם, לשנייה ושלישית גם.

חוה אתי עטייה: אני אופטימית.

אורית סטרוק: הלוואי, בעזרת השם.

חוה אתי עטייה: אני רוצה להודות גם לרועי רייכר, שהוא שותף מרכזי, וגם ליוגב גורדוס.

חוה אתי עטייה: גם הוא תרם ודחף.

עידית סילמן: אתי, האמת – כל הכבוד לך.

עידית סילמן: קודם כל, אני חייבת לומר, שבשבוע שעבר ישבתי במליאה, ופתאום גיליתי כמה חוקים אתי עטיה כבר הצליחה להעביר.

עידית סילמן: בטרומיות, בראשונה.

חוה אתי עטייה: שישה חוקים ועוד שניים, ועוד אחת בדין רציפות.

עידית סילמן: בשקט-בשקט, מה שנקרא מים שקטים חודרים עמוק.

חוה אתי עטייה: בשקט שלי אני אגיע רחוק, בעזרת השם.

עידית סילמן: קודם כל, כבר הגעת רחוק, כי את פה בבית המחוקקים, ובאמת עושה עבודה שהיא מאוד משמעותית.

חוה אתי עטייה: לאנשים חלשים.

אורית סטרוק: קידמת את האנשים החלשים במדינת ישראל וזה מאוד-מאוד ראוי.

עידית סילמן: ועבודה מאוד חברתית.

עידית סילמן: צריך לומר שבאמת רוב החקיקות שלך הן חקיקות מאוד חברתיות.

עידית סילמן: באמת שאפו ויישר כוח.

חוה אתי עטייה: תודה רבה.

עידית סילמן: לא תמיד אנחנו רואים את זה.

חוה אתי עטייה: והודות ליושבת ראש הוועדה.

חוה אתי עטייה: זה חשוב מאוד להגיד.

חוה אתי עטייה: כי אם אין שיתוף פעולה – זה תקוע.

עידית סילמן: אנחנו רק שליחים של הדבר הזה.

עידית סילמן: באמת, רק שליחים שהוצבנו כאן.

עידית סילמן: אז באמת תודה רבה לך, ויישר כוח גם על זה שלא ויתרת.

עידית סילמן: על זה שלא ויתרת שהיא תעלה ועל זה שלא ויתרת שהיא תעבור.

עידית סילמן: וגם אנחנו נהיה ביחד איתך כדי שבאמת זה יקבל את דין הרציפות.

חוה אתי עטייה: ואם ההצעה תעבור שנייה-שלישית, זה יהיה רטרואקטיבי?

חוה אתי עטייה: ממתי יהיה ההחזר הכספי?

ענת מימון: לא, החוק יחול מהרגע שהוא יעבור.

חוה אתי עטייה: אני מאמינה, יש לי הרגשה טובה שהיא תעבור שנייה-שלישית.

חוה אתי עטייה: לא יודעת.

עידית סילמן: כן, אבל צריך לומר את האמת: זה באמת אחד הדברים היותר כואבים, כאשר יושבים בשבעה ופתאום מקבלים את ההחזרים של האמבולנס.

חוה אתי עטייה: באמת, זה אמיתית.

חוה אתי עטייה: אני עד היום מקבלת.

עידית סילמן: ובאמת, זה לא – גם אחרי.

עידית סילמן: אתה מנסה - - -

אורית סטרוק: גמרת את השבעה - - -

עידית סילמן: וזה חוזר אליך.

חוה אתי עטייה: האמת, מילה טובה לאלי בין.

חוה אתי עטייה: התקשרתי לאלי בין, ואמר – פה זה נושא הומניטרי, זה כואב.

חוה אתי עטייה: הוא ביטל.

עידית סילמן: אז יישר כוח גדול לכולם.

ענת מימון: אפשר להצביע כמו שקראנו.

עידית סילמן: אז אנחנו מצביעים על הצעת החוק.

תמר צ'ין: כבוד יושבת הראש, נשמח רק להתייחסות הביטוח הלאומי לפני ההצבעה.

תמר צ'ין: נשמח להתייחסותם.

עידית סילמן: הביטוח הלאומי, בבקשה.

יהודה הריס: אני מהביטוח הלאומי.

יהודה הריס: אנחנו כמובן מברכים על הצעת החוק.

יהודה הריס: אנחנו רק נציין שהוא לא כולל מבוטחים ברמות המקבילות, שאינם זכאים לגמלת סיעוד.

עידית סילמן: כן, ראינו שזה כפל – רמה 6 עם הבטחת הכנסה.

יהודה הריס: למשל זכאים לשירותים מיוחדים.

יהודה הריס: לא מדובר במבוטחים בודדים.

עידית סילמן: כן.

עידית סילמן: אמרנו – זכאי לגמלה לפי סעיף 224(א)(6) וגמלת הבטחת הכנסה.

חוה אתי עטייה: כן, וזה 80 פלוס.

חוה אתי עטייה: שר"ם זה לא מ-80.

יהודה הריס: יש שירותים מיוחדים, לא מדובר במבוטחים רבים, אבל ברמות המקבילות גם.

ענת מימון: השאלה אם האוצר מסכימים.

שרון אסיסקוביץ: סליחה, אם אפשר להעיר.

שרון אסיסקוביץ: אני ממינהל המחקר בביטוח לאומי.

שרון אסיסקוביץ: אין לי כרגע את הנתונים, כמה זכאים לשר"ם בני 80 יש.

שרון אסיסקוביץ: אני משער שלא מדובר בהרבה.

שרון אסיסקוביץ: אנחנו בודקים את זה.

שרון אסיסקוביץ: במידה ויהיה לי את המידע בדקות הקרובות אני אעביר לכם.

שרון אסיסקוביץ: אם לא, אפשר יהיה להעביר אחר כך.

חוה אתי עטייה: מה, יש שר"ם בגיל 80?

חוה אתי עטייה: שירותים מיוחדים לגילאי 80?

שרון אסיסקוביץ: שוב, אלה אנשים שמקבלים שר"ם לפני הגעתם לגיל פרישה ובוחרים - - -

חוה אתי עטייה: בסדר, אבל זה לא, הם לא נכנסים פה תחת החוק הזה.

שרון אסיסקוביץ: לא, אני אומר - - -

חוה אתי עטייה: בני 80 פלוס עם גמלת סיעוד 6.

שרון אסיסקוביץ: אוקי.

שרון אסיסקוביץ: מה שאני רוצה להעיר, זה שכשהם מגיעים לגיל פרישה הם יכולים לבחור האם להמשיך לקבל גמלת שר"ם או לעבור לסיעוד.

שרון אסיסקוביץ: ככל שעובר הזמן, יש כאלו שכן – מגיעים לגיל 80 ומקבלים.

שרון אסיסקוביץ: אני משער שלא מדובר במקרים רבים, ואנחנו בודקים את זה כרגע.

שרון אסיסקוביץ: אני חושב שלמען הצדק ראוי שגם קבוצה כזאת תהיה בחוק.

שרון אסיסקוביץ: זה לפחות המידע שאנחנו רוצים להציג.

תמר צ'ין: בהעדר נתונים, אני חושבת שאי אפשר כרגע לשנות את הנוסח, ואני באמת חושבת שאין סיבה לעכב.

שרון אסיסקוביץ: אני מניח ששוב – יהיה אפשר בהכנסה לקריאה שנייה ושלישית.

עידית סילמן: בהכנסה לקריאה שנייה ושלישית כן.

שרון אסיסקוביץ: רק לקחת את זה בחשבון.

ענת מימון: אז נוסיף את זה גם לדברי ההסבר.

עידית סילמן: אז בואו נרשום את זה.

עידית סילמן: אנחנו רושמים את זה בדברי ההסבר.

עידית סילמן: בדיוק.

חוה אתי עטייה: ואם אתה יכול בבקשה לשלוח גם אלי את הנתונים, ולאורית.

שרון אסיסקוביץ: ברגע שיהיו לי הנתונים אני אעביר.

אורית סטרוק: תבדקו מהר, כי לפי אתי וההרגשות שלה זה עניין של ימים.

עידית סילמן: כן.

חוה אתי עטייה: אני קיבלתי את זה בשבוע שעבר מיחידת המחקר מהרגע להרגע אצל גבי.

חוה אתי עטייה: אז אם אתם יכולים להזדרז ולהביא את זה במיידי.

שרון אסיסקוביץ: אני יודע, אבל אצלנו, כמו שאנחנו אומרים – דברים לא הולכים בלחיצת מחשב אלא בהרבה לחיצות מחשב.

שרון אסיסקוביץ: לפעמים זה לוקח קצת זמן.

עידית סילמן: אנחנו סומכים על שפיגלר שיודע לתקתק תהליכים כשצריך מהר.

חוה אתי עטייה: שאלה מצוינת אבל, העלית פה סוגייה חשובה.

ענת מימון: נכון, כן.

עידית סילמן: אוקי, אז אנחנו עוברים להצבעה על נוסח החוק כפי שהוא.

עידית סילמן: מי בעד?

עידית סילמן: אושר

עידית סילמן: ברוב קולות החוק עבר בקריאה ראשונה.

עידית סילמן: אשריכן, חברת הכנסת אורית סטרוק וחברת הכנסת אתי עטיה.

עידית סילמן: שתזכו להמשיך ולעשות טוב תמיד, ובעיקר למצוא חן ושכל טוב בעיני אלוקים והאדם.

עידית סילמן: זה הכי חשוב.

עידית סילמן: טוב, עשינו טוב הבוקר.

עידית סילמן: התחלנו בדברים טובים.

עידית סילמן: שנמשיך ברגל ימין.

עידית סילמן: הישיבה נעולה.